
	Қазақстан Республикасы

Экология және табиғи ресурстары министрінің

2024 жылғы «13» маусымдағы 
                      №82 бұйрығымен бекітілген


Қазақстан Республикасы Экология және табиғи ресурстар министрлігі Персоналды басқару департаменті туралы 
ереже

1. Жалпы ережелер

1. Персоналды басқару департаменті (бұдан әрі – Департамент) Қазақстан Республикасы Экология және табиғи ресурстар министрлігінің (бұдан әрі - Министрлік)  құрылымдық бөлімшесі болып табылады.

2. Департамент өз қызметінде Қазақстан Республикасының Конституциясын, «Қазақстан Республикасының мемлекеттік қызметі туралы» 2015 жылғы 23 қарашадағы Қазақстан Республикасының заңын (бұдан әрі - Заң), Президенті мен Үкіметінің актілерін, өзге де нормативтік құқықтық актілерді, сондай-ақ осы Ережені басшылыққа алады.
3. Департаментке Қазақстан Республикасы Мемлекеттік қызмет істері және сыбайлас жемқорлыққа қарсы іс-қимыл агенттігі Төрағасының 2016 жылғы 21 қазандағы № 15 бұйрығымен бекітілген Персоналды басқару қызметі (кадр қызметі) туралы үлгілік ережесіне сәйкес оның қызметіне тән емес қосымша функцияларды жүктеуге тыйым салынады. 
4. Департаменттің құрылымы Министрмен бекітіледі, Департаменттің штат санын (сандық құрамын) Министрдің келісімімен Министрліктің Аппарат басшысымен бекітіледі.

5. Департамент директор, директордың орынбасарынан, 5 бас сарапшыдан және 1 сарапшыдан тұрады.
2. Департаменттің негізгі міндеттері, функциялары,

құқықтары мен міндеттемелері
6. Міндеттері: 
1) Министрліктің персоналды басқарудың тұтас жүйесін қалыптастыру;
2) Министрліктің персоналды басқарудың тұтас жүйесі шеңберінде мемлекеттік қызметті өткеруді қамтамасыз ету;

3) Министрліктегі ұжымдық мәдениетті қалыптастыру және қолайлы әлеуметтік-психологиялық еңбек ахуалын дамыту;
4) Қазақстан Республикасының мемлекеттік қызмет саласындағы заңнамамен айқындалатын персоналды басқару бойынша өзге де міндеттер мен функцияларды іске асырады;
5) Департаменттің және оның басқармаларының ережелерін әзірлеу;
6) Біліктілік талаптар мен азаматтық қызметшілер лауазымдарының реестрін әзірлеу және бекіту.
7. Функциялары:

1) Министрліктің персоналды басқару стратегиясын әзірлеу және іске асыру;

2) Министрліктің кадрларға, оның ішінде мамандықтар және біліктіліктер бойынша қажеттілігін талдау және жоспарлау;

3) Министрліктің кадр құрамын қалыптастыру және конкурстық іріктеуді ұйымдастыру;
4) Министрліктің кадр мониторингі және кадрлық іс жүргізуді, соның ішінде мемлекеттік қызмет персоналы бойынша бірыңғай автоматтандырылған деректер базасында (ақпараттық жүйесінде) арқылы жүргізу;

5) Министрлікте кәсіби бейімделу мен тәлімгерлікті ұйымдастыру;

6) Министрліктің кадрларының кәсіби дамыу, оның ішінде мемлекеттік қызметшілерді Қазақстан Республикасы Президентінің "Мемлекеттік қызмет өткерудің кейбір мәселелері туралы" 2015 жылғы 29 желтоқсандағы № 152 Жарлығына сәйкес тағлымдамалардан, даярлау, қайта даярлау, біліктілігін арттыру жолымен қамтамасыз ету;

7) конкурстық, тәртіптік, аттестаттау және кадр мәселелері жөніндегі өзге де комиссиялардың қызметін ұйымдастыру және қамтамасыз ету;

8) мемлекеттік қызметке кіру, мемлекеттік қызметті өткеру және тоқтату рәсімдерін сақтауды қамтамасыз ету, қызметтік тексерістерді жүргізу, әкімшілік мемлекеттік қызметшілердің қызметін бағалау, аттестаттау және оқыту жүргізу, соның ішінде мемлекеттік қызмет персоналы бойынша бірыңғай автоматтандырылған деректер базасында (ақпараттық жүйесінде);

9) кадрларды іріктеуді ұйымдастыру, мемлекеттік қызметшілердің мемлекеттік қызметті өткеруіне байланысты құжаттарды ресімдеу, мемлекеттік қызметшілердің дербес деректерін есепке алуды жүзеге асыру, мемлекеттік әкімшілік қызметшілердің қызметін бағалауды жүргізуді ұйымдастыру;

10) мемлекеттік органда еңбек заңнамасы мен мемлекеттік қызмет туралы заңнаманың орындалуын қамтамасыз ету, еңбек режимі мен жағдайларының сақталуын, сондай-ақ мемлекеттік қызметте болуға байланысты шектеулерді қамтамасыз ету;

11) мемлекеттік қызметшілердің әлеуметтік және құқықтық қорғалуын қамтамасыз ету, мемлекеттік қызметшілерді көтермелеуді қолдану тәртібін әзірлеу;

12) Министрлік әзірлейтін құқықтық және нормативтік құқықтық актілердің, шарттардың, процестік құжаттардың, сондай-ақ өзге де құқықтық сипаттағы құжаттардың жобаларын әзірлеуге, оның ішінде оларды Министрліктің басқа да құрылымдық бөлімшелері әзірлеген жағдайда Қазақстан Республикасының Үкіметі айқындайтын тәртіппен келісу жолымен қатысу;

13) Қазақстан Республикасының Үкіметі айқындайтын тәртіппен нормативтік құқықтық актілердің жобаларын әзірлеу және Министрдің тапсырмасы бойынша құқықтық сипаттағы басқа құжаттарды дайындау;
14) персоналды басқару қызметі (кадр қызметі) Қазақстан Республикасының мемлекеттік қызмет саласындағы заңнамамен айқындалатын персоналды басқару бойынша өзге де міндеттер мен функцияларды іске асырады.

8. Құқықтары және міндеттері:
1) Заңмен және осы Ережемен Департаментке жүктелген міндеттері мен функцияларын орындау үшін қажетті мәліметтер мен құжаттарды мемлекеттік органның басқа құрылымдық бөлімшелерінен сұратады және алады;

2) Министрліктің немесе аппарат басшысының келiсiмiмен Қазақстан Республикасы нормативтiк құқықтық актілерiнiң жобаларын және Министрліктің құқықтық мәселелер жөнiндегi құжаттарын әзiрлеу үшiн, сондай-ақ Қазақстан Республикасының заңнамасын насихаттау жөнiндегi                    iс-шаралар мен Министрлікке жалпыға бiрдей құқықтық оқытуды iске асыру үшiн басқа құрылымдық бөлiмшелердiң қызметкерлерiн тарту.
9. Міндеттері:

1) Қазақстан Республикасы Президентінің, Мемлекеттік хатшысының, ҚР Президенті Әкімшілігі басшыларының, Премьер-Министрінің, Премьер-Министрі Кеңсесінің актілері мен тапсырмаларын, сондай-ақ жоғары тұрған органдардың бақылаудағы тапсырмаларын, оның ішінде жеке және заңды тұлғалардың өтініштерінің сапалы және уақтылы орындалуын қамтамасыз ету;

2) өз құзыреті шегінде Қазақстан Республикасының ұлттық қауіпсіздік, мемлекеттік құпияларды қорғауды, азаматтық қорғауды, жұмылдыру дайындығы және жұмылдыру, сыбайлас жемқорлыққа қарсы іс-қимыл саласындағы заңдарды және өзге де нормативтік құқықтық актілердің сақталуын қамтамасыз ету;
3) ақпараттық қауіпсіздікті қамтамасыз ету және ақпараттық қауіпсіздік жөніндегі техникалық құжаттама талаптарын орындау;
4) осы Ережеге сәйкес Департаментке жүктелген функцияларды уақтылы және сапалы орындау.

3. Департаменттің қызметін ұйымдастыру
10. Департамент Қазақстан Республикасының заңнамалық актілеріне, Президентінің актілеріне, Қазақстан Республикасының өзге де нормативтік құқықтық актілеріне сәйкес өзінің негізгі міндеттері мен функцияларын іске асыру үшін қажетті өкілеттіктерге ие.

11. Департаментті Қазақстан Республикасының заңнамасында белгіленген тәртіппен қызметке тағайындалатын және қызметтен босатылатын Директор басқарады.

12. Директор Департаменттің қызметіне жалпы басшылықты жүзеге асырады және мемлекеттік органның құрылымдық бөлімшесіне жүктелген міндеттердің орындалуы мен оның өз функцияларын жүзеге асыруы үшін дербес жауапты болады.

13. Директор Министрліктің басшысына Департаменттің құрылымы мен штаттық кестесі бойынша ұсыныстар береді.

14. Директор осы мақсатта:

1) Департаменттің құрамына кіретін құрылымдық бөлімше басшысының өкілеттіктерін айқындайды;

2) Департаменттің атқарушылық және еңбек тәртібін сақтауын қамтамасыз етеді;

3) Министрліктің басшылығына Департаменттің қызметкерлерін көтермелеу және заңнамада және лауазымдық нұсқаулықта белгіленген талаптар бұзылған жағдайда тәртіптік жауапкершілікке тарту туралы ұсыныстарды дайындайды және ұсынады;

4) Қазақстан Республикасының заңдарына және Президентінің актілеріне сәйкес өзге де өкілеттіктерді жүзеге асырады. 

15. Департамент құзыретіне кіретін мәселелер бойынша Департаменттің атынан басқа құрылымдық бөлімшелерге жіберілетін құжаттарға Директор, ал ол болмаған жағдайда оны алмастыратын адам қол қояды.

